text: 
  Genkaldelse af erindring, som jo er en hyggelig foreteelse, kunne man 
  også opleve i Poul Jørgensens glimrende billedcollage " Dronning i 20 
  år ". Derved gik man glip  -  eller hvad det nu hedder  -  af 
  Højlunds Forsamlingshus, der havde sat to inkommensurable størrelser på 
  dagsordenen. Nemlig " Sport og Sprut ". Hører de sammen, lød det 
  dristige spørgsmål  -  og selvfølgelig gør de det. Der er ikke noget 
  som lidt aktiv sport, der giver en sund og naturlig tørst.
  
  " Dronning i 20 år " markerede, som titlen antyder, Dronningens 
  jubilæum. Det er i dag og tillykke til os alle med det. Det må ikke
   være nemt at være dronning med den farve, den oplagsmæssigt mere 
  iøjnefaldende del af pressen har.
  
  Udsendelsen gav gode billeder fra vores fælles historiebogs senere 
  kapitler. Billederne måtte gerne være flere, for det er  -  netop  - 
   meget hyggeligt familie-tv, som tilmed gav et lærerigt indblik i 
  forholdet mellem folkestyre og monarki og det enorme arbejde, 
  Dronningen udfører for landet.
  
  
  
  